Wendag - Panteïsme
Wat beteken Panteïsme?
Is alles God? (Panteïsme)
Panteïsme is die geloof dat god alles is en dat alles god is.
Die hele skepping, plante, bome, diere, ja, alles is god. Amper soos ink water verkleur, is god alles. So word daar nie geglo aan 'n persoonlike god of god wat dinge geskep of gemaak het nie. As god alles is, kan hy tog nie alles gemaak het nie – hy kon homself tog nie gemaak het nie. Boonop kan jy hom nie van die aarde en aardse dinge losmaak nie. Hy is die aardse dinge. Daarom is elke mens ook 'n stukkie god. As jy dan alles bymekaar gaan sit, kry jy god.
Die geloof trek 'n streep deur feitlik alles wat die Bybel van God vertel. Hy is 'n persoonlike God wat glo alles gemaak het. Hy is nie deel van die skepping nie (net soos klei nie deel van die pottebakker is nie), maar sorg en onderhou die skepping. Hy is nie deel van die skepping nie, maar hou dit in sy hand. En wat mense betref, staan Hy in 'n besondere verhouding met hulle, sonder om die mense te "word".
Verskil met teïsme?
Panteïste ontken gewoonlik die bestaan van 'n "persoonlike" God, 'n wese wat die eienskappe van 'n "persoon" besit, soos die vermoë om besluite te neem.
Panteïste ontken dat dit wat hulle met God bedoel, heeltemal transendentaal is: hulle ontken dat God "heeltemal anders" van die wêreld is. God en die wêreld is nie 'ontologies verskillend' nie.
In die Bybelse konteks sou Psalm 23: "Die Here is my herder" (teïstiese siening) byvoorbeeld vervang kan word met "Die aarde versorg my as 'n herder" in 'n panteïstiese benadering.
Verder is hedendaagse heidense filosofieë met wortels in die antieke Keltiese en Duitse heidendom, soos Druicca en Wicca, sterk gekoppel aan panteïsme. Aanhangers van hierdie bewegings sien 'Moeder Aarde' as die maker van alles wat leef. Sy word ook deur hulle "Godin" genoem. Hierdie Godin kan gevind word in alles wat die natuur bied.